钦定古今图书集成/历象汇编/岁功典/第058卷 > 七哀诗 张载
## 钦定古今图书集成/历象汇编/岁功典/第058卷 > 七哀诗 张载

秋风吐商气，萧瑟扫前林。阳乌收和响，寒蝉无馀音。
白露中夜结，木落柯条森。朱光驰北陆，浮景忽西沉。
顾望无所见，唯睹松柏阴。肃肃高桐枝，翩翩栖孤禽。
仰听《离鸿》鸣，俯闻蜻蛚吟。哀人易感伤，触物增悲心。
丘陇日已远，缠绵思弥深。忧来令发白，谁云愁可任。
裵徊向长风，泪下沾衣襟。